CELEX: C2005/082/58
Language: el
Date: 2005-04-02 00:00:00
Title: Υπόθεση T-492/04: Προσφυγή της Jungbunzlauer AG και τριών άλλων κατά της Επιτροπής των Ευρωπαϊκών Κοινοτήτων, η οποία ασκήθηκε στις 23 Δεκεμβρίου 2004

2.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/30
            
         Προσφυγή της Jungbunzlauer AG και τριών άλλων κατά της Επιτροπής των Ευρωπαϊκών Κοινοτήτων, η οποία ασκήθηκε στις 23 Δεκεμβρίου 2004
   (Υπόθεση T-492/04)
   (2005/C 82/58)
   Γλώσσα διαδικασίας: η γερμανική
   Η Jungbunzlauer AG, Βασιλεία (Ελβετία), η Jungbunzlauer Ladenburg GmbH, Ladenburg (Γερμανία), η Jungbunzlauer Holding AG, Chur (Ελβετία) και η Jungbunzlauer Austria AG, Βιέννη, άσκησαν προσφυγή, στις 23 Δεκεμβρίου 2004, κατά της Επιτροπής των Ευρωπαϊκών Κοινοτήτων ενώπιον του Πρωτοδικείου των Ευρωπαϊκών Κοινοτήτων.
   Οι προσφεύγουσες εκπροσωπούνται από τους R. Bechtold, M. Karl, U. Soltész και C. Steinle, δικηγόρους.
   Οι προσφεύγουσες ζητούν από το Πρωτοδικείο:
   
               1.
            
            
               να ακυρώσει στο σύνολό της την απόφαση της Επιτροπής της 29ης Σεπτεμβρίου 2004 (υπόθεση COMP/Ε-1/36.756 – γλυκονικό νάτριο)·
               επικουρικώς, να ακυρώσει την απόφαση κατά το μέρος που απευθύνεται σε ορισμένους αποδέκτες,
               επικουρικότερον, να μειώσει το επιβληθέν με την απόφαση πρόστιμο·
            
         
               2.
            
            
               να καταδικάσει την Επιτροπή στα δικαστικά έξοδα των προσφευγουσών·
            
         
               3.
            
            
               να λάβει υπόψη τη δικογραφία της υποθέσεως Τ-312/01, καθώς και να αποφασίσει όλα τα κατά την κρίση του ενδεδειγμένα μέτρα οργανώσεως της διαδικασίας.
            
         Λόγοι ακυρώσεως και κύρια επιχειρήματα
   Με την προσβαλλομένη απόφαση η Επιτροπή αποφάνθηκε ότι οι προσφεύγουσες μετείχαν σε διαρκή σύμπραξη και/ή εναρμονισμένη πρακτική στον τομέα του γλυκονικού νατρίου και, κατ' αυτόν τον τρόπο, παρέβησαν το άρθρο 81, παράγραφος 1, ΕΚ και το άρθρο 53 της Συμφωνίας ΕΟΧ. Σε αυτό το πλαίσιο επιβλήθηκαν πρόστιμα στις επιχειρήσεις.
   Οι προσφεύγουσες πλήττουν την εν λόγω απόφαση και διατείνονται ότι μόνον η Jungbunzlauer Ladenburg GmbH ευθύνεται για την παράβαση. Η Jungbunzlauer Austria AG και η Jungbunzlauer AG ουδέποτε συνέπραξαν στην παράβαση και δεν άσκησαν επιρροή στη συμπεριφορά εντός της αγοράς ή την επιχειρησιακή πολιτική της Jungbunzlauer Ladenburg GmbH. Δεν ευθύνονται επίσης ούτε λόγω της κατά το εταιρικό δίκαιο συνδέσεώς τους με την Jungbunzlauer Ladenburg GmbH ή λόγω της εντάξεώς τους στον όμιλο Jungbunzlauer. Η Jungbunzlauer Holding AG είναι καθαρώς εταιρία χαρτοφυλακίου χωρίς αποφασιστική επιρροή στην πολιτική ποσοτήτων ή τιμών και, επομένως, στην εντός της αγοράς συμπεριφορά της Jungbunzlauer Ladenburg GmbH όσον αφορά το γλυκονικό νάτριο.
   Ακόμη και εάν η Jungbunzlauer Austria AG, η Jungbunzlauer AG και η Jungbunzlauer Holding AG ευθύνονταν για την παράβαση, πράγμα που δεν συμβαίνει κατά την άποψη των προσφευγουσών, η αρμοδιότητα της Επιτροπής περί επιβολής προστίμων στις εν λόγω εταιρίες έχει ήδη εκπνεύσει.
   Οι προσφεύγουσες προβάλλουν περαιτέρω ότι η απόφαση, στο μέτρο που απευθύνεται στην Jungbunzlauer Ladenburg GmbH, πάσχει τυπικές και ουσιαστικές πλημμέλειες, καθόσον η Επιτροπή παρέβη σειρά γενικών αρχών. Η Επιτροπή παρέβη, μεταξύ άλλων, τις γενικές αρχές του τεκμηρίου αθωότητας και της χρηστής διοικήσεως καθόσον κίνησε δεύτερη διοικητική διαδικασία ενώ ήταν εκκρεμής δίκη επί της αποφάσεως της 2ας Οκτωβρίου 2001 που αφορούσε την ίδια σύμπραξη. Με τη «δεύτερη» απόφαση της 29ης Σεπτεμβρίου 2004 η Επιτροπή παραβίασε επίσης τις γενικές αρχές της προστασίας της δικαιολογημένης εμπιστοσύνης και του ne bis in idem. Επιπλέον, η διάρκεια της διαδικασίας ήταν αδικαιολογήτως μεγάλη.
   Οι προσφεύγουσες διατείνονται περαιτέρω ότι το πρόστιμο είναι δυσαναλόγως υψηλό και υπερβαίνει το ανώτατο όριο, ότι η διάρκεια, την οποία έλαβε ως βάση η Επιτροπή, δεν είναι ορθή, ότι η Jungbunzlauer Ladenburg GmbH δεν είναι ο πρωταίτιος και ότι συντρέχουν ελαφρυντικές περιστάσεις λόγω της υπερβολικά μεγάλης διάρκειας της διαδικασίας.